《游石鼓山涌泉院》
宋代·洪炎

昔闻石鼓鸣，今作石鼓游。击拊久已息，甲兵殊未休。

精庐庄严海，百室云雾浮。维时当长夏，萧飒如凉秋。

高崖不见日，老木枝相樛。灵泉发嵌窦，下注千仞沟。

向来经行人，颇以名字留。俯仰百年内，磨镌遍岩幽。

石桥可坐卧，清绝无等俦。众山合沓来，响答相献酬。

虽逢会心欣，未弭当世忧。不知稽山上，复有胜处不。

六飞尚东巡，狐兔穴中州。戈鋋塞河洛，冠盖集闽瓯。

堕此吠雪国，烈火烂不收。炎飙方焚轮，赫曦欲停辀。

微生类焦谷，兹焉得依投。一乘凌风翰，濯缨天汉流。

作者简介：洪炎（1067～1133），字玉甫，南昌（今属江西）人。黄庭坚外甥，出生书香门第，由祖母启蒙，洪炎与洪朋、洪刍、洪羽四兄弟，都是诗人，号称“豫章四洪”江西诗派诗人。